ร่าง

ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติ

ว่าด้วยหลักเกณฑ์และวิธีการจ่ายเงินสนับสนุนค่าใช้จ่ายในการบริหารจัดการของสมาคมสภาคนพิการทุกประเภทแห่งประเทศไทยและองค์การคนพิการแต่ละประเภท

พ.ศ. ....

 โดยที่เห็นสมควรส่งเสริมและสนับสนุนให้สมาคมสภาทุกประเภทแห่งประเทศไทยและองค์การคนพิการแต่ละประเภทมีความเข้มแข็งและเข้ามามีส่วนร่วมในการพัฒนาคุณภาพชีวิตคนพิการให้เป็นไปอย่างมีประสิทธิผล

อาศัยอำนาจตามความในมาตรา๒๗แห่งพระราชบัญญัติส่งเสริมและพัฒนาคุณภาพชีวิตคนพิการพ.ศ. ๒๕๕๐และที่แก้ไขเพิ่มเติมโดยพระราชบัญญัติส่งเสริมและพัฒนาคุณภาพชีวิตคนพิการ (ฉบับที่ ๒) พ.ศ. ๒๕๕๖อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา๒๙ประกอบกับมาตรา๔๑และมาตรา๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการส่งเสริมและพัฒนาคุณภาพชีวิตคนพิการแห่งชาติจึงกำหนดระเบียบไว้ดังต่อไปนี้

 ข้อ๑ระเบียบนี้เรียกว่า “ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์และวิธีการจ่ายเงินสนับสนุนค่าใช้จ่ายในการบริหารจัดการของสมาคมสภาคนพิการทุกประเภทแห่งประเทศไทยและองค์การคนพิการแต่ละประเภทพ.ศ. ....

 ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์และวิธีการจ่ายเงินสนับสนุนค่าใช้จ่ายในการบริหารจัดการของสมาคมสภาคนพิการทุกประเภทแห่งประเทศไทย พ.ศ. ๒๕๕๒

 ข้อ๔ในระเบียบนี้

 “แผนงานค่าใช้จ่าย” หมายความว่าแผนงานค่าใช้จ่ายประจำปีของสมาคมสภาและองค์การคนพิการแต่ละประเภทเฉพาะในส่วนที่ยื่นขอรับการสนับสนุนจากกองทุน

 “สมาคมสภา” หมายความว่าสมาคมสภาคนพิการทุกประเภทแห่งประเทศไทย

 “องค์การคนพิการละประเภท” หมายความว่าองค์กรสมาชิกระดับชาติตามประเภทความพิการที่ได้แจ้งชื่อไว้กับสำนักงานตามระเบียบที่คณะกรรมการกำหนด

 “กองทุน” หมายความว่ากองทุนส่งเสริมและพัฒนาคุณภาพชีวิตคนพิการ

 “สำนักงาน” หมายความว่าสำนักงานส่งเสริมและพัฒนาคุณภาพชีวิตคนพิการแห่งชาติ

 “คณะอนุกรรมการบริหารกองทุน” หมายความว่าคณะอนุกรรมการบริหารกองทุนส่งเสริมและพัฒนาคุณภาพชีวิตคนพิการ

 “ผู้อำนวยการ” หมายความว่าผู้อำนวยการสำนักงานส่งเสริมและพัฒนาคุณภาพชีวิตคนพิการแห่งชาติ

 ข้อ๕ให้ผู้อำนวยการรักษาการตามระเบียบนี้และมีอำนาจกำหนดแบบสัญญารับเงินจากกองทุนและวิธีปฏิบัติตลอดจนกำหนดแบบเอกสารต่างๆเพื่อให้เป็นไปตามระเบียบนี้

หมวด๑

หลักเกณฑ์และวิธีการจ่ายเงินสนับสนุน

 ข้อ๖เพื่อประโยชน์ในการบริหารจัดการของสมาคมสภาและองค์การคนพิการแต่ละประเภทที่ยื่นคำขอให้ได้รับการสนับสนุนตามแผนงานค่าใช้จ่ายเกี่ยวกับการบริหารจัดการจากกองทุนในเรื่องต่างๆดังต่อไปนี้

 (๑) ค่าใช้จ่ายเกี่ยวกับการบริหารเช่นการวางแผนการจัดองค์กรทั้งในส่วนกลางและสาขาการอำนวยการการประชาสัมพันธ์การติดตามประเมินผลการประชุมการติดต่อประสานงาน สาธรณูปโภคและการควบคุมภายในสมาคม

 (๒) ค่าใช้จ่ายเกี่ยวกับบุคลากรเช่นการจัดหาและพัฒนาบุคลากรค่าตอบแทนและสวัสดิการ

 (๓) ค่าใช้จ่ายเกี่ยวกับการพัสดุเช่นเครื่องมืออุปกรณ์ครุภัณฑ์ วัสดุสำนักงานอาคารสถานที่และการปรับสภาพแวดล้อมที่เอื้อต่อการปฏิบัติงาน

 (๔) ค่าใช้จ่ายเกี่ยวกับการจัดการงานระบบเช่นระบบข้อมูลสารสนเทศระบบบัญชีและการเงินระบบการทะเบียนสมาชิก

 ให้สมาคมสภาและองค์การคนพิการแต่ละประเภทออกระเบียบว่าด้วยการใช้จ่ายเงินตามระเบียบนี้และส่งให้กองทุนด้วย

 ข้อ๗การกำหนดอัตราวงเงินและรายการค่าใช้จ่ายให้เป็นไปตามที่คณะอนุกรรมการบริหารกองทุนประกาศกำหนด ทั้งนี้กรณีการสนับสนุนค่าใช้จ่ายให้แก่องค์การคนพิการแต่ละประเภท ต้องมีวงเงินปีละไม่น้อยกว่าห้าแสนบาทเว้นแต่กองทุนไม่ได้รับการสนับสนุนงบประมาณหรือได้รับแต่ไม่เพียงพอ

 ข้อ๘ให้คณะอนุกรรมการบริหารกองทุนพิจารณาอนุมัติจ่ายเงินตามความจำเป็นและเหมาะสมเพื่อประโยชน์ในการบริหารจัดการสมาคมสภาและองค์การคนพิการแต่ละประเภทให้เป็นไปอย่างมีประสิทธิภาพและเกิดประสิทธิผลในการพัฒนาคุณภาพชีวิตคนพิการได้

กรณีการพิจารณาอนุมัติจ่ายเงินเพื่อสนับสนุนการบริหารจัดการขององค์การคนพิการแต่ละประเภท ให้อุดหนุนเป็นรายหัวตามจำนวนสมาชิกสามัญซึ่งเป็นผู้มีบัตรประจำตัวคนพิการหรือมีชื่อเป็นผู้ดูแลคนพิการในบัตรประจำตัวคนพิการประเภทนั้นๆ อย่างใดอย่างหนึ่งเพิ่มขึ้นหรือลดลงในแต่ละปีเป็นสำคัญ และให้ส่งมอบแผ่นบันทึกข้อมูลรายชื่อสมาชิกสามัญตามแบบที่ผู้อำนวยการกำหนดมาประกอบการพิจารณาอนุมัติแผนงานค่าใช้จ่ายด้วย

 ข้อ๙ผลประโยชน์ใดๆที่สมาคมสภาและองค์การคนพิการแต่ละประเภทได้รับอันเกิดจากการสนับสนุนจากกองทุนให้ถือว่าเป็นรายรับของแผนงานค่าใช้จ่ายและจะต้องใช้เพื่อประโยชน์ของแผนงานค่าใช้จ่ายเท่านั้น

 ข้อ๑๐การใช้จ่ายเงินจะต้องเป็นการจ่ายเงินตามรายการที่ระบุในแผนงานค่าใช้จ่ายและตามวงเงินสนับสนุนแผนงานโครงการที่ได้รับการอนุมัติซึ่งสมาคมสภาและองค์การคนพิการแต่ละประเภทสามารถเพิ่มหรือลดค่าใช้จ่ายแต่ละรายการได้ไม่เกินร้อยละยี่สิบของวงเงินที่กำหนดในแต่ละรายการหากมีการเปลี่ยนแปลงเกินกว่านี้จะต้องขออนุมัติจากคณะอนุกรรมการบริหารกองทุนก่อนดำเนินการ

 เมื่อสมาคมสภาและองค์การคนพิการแต่ละประเภทได้ดำเนินงานตามแผนงานค่าใช้จ่ายเสร็จแล้วหากมีเงินที่ได้รับการสนับสนุนเหลืออยู่ให้ส่งคืนเงินนั้นภายในสามสิบวันนับแต่วันที่แผนงานค่าใช้จ่ายนั้นแล้วเสร็จหรือได้ยุติแผนงานค่าใช้จ่ายในเรื่องนั้นหรือจะขอแก้ไขเพิ่มเติมแผนงานค่าใช้จ่ายเพื่อดำเนินการตามจำนวนเงินที่เหลืออยู่นั้นก็ได้

 ข้อ๑๑การแก้ไขเพิ่มเติมแผนงานค่าใช้จ่ายของสมาคมสภาและองค์การคนพิการแต่ละประเภทให้เป็นไปตามมติของที่ประชุมคณะกรรมการดำเนินงานของสมาคมสภาและองค์การคนพิการแต่ละประเภทนั้นซึ่งจะต้องไม่เปลี่ยนแปลงวัตถุประสงค์หลักของแผนงานค่าใช้จ่ายที่ได้รับอนุมัติและแจ้งให้สำนักงานพิจารณาเสนอคณะอนุกรรมการบริหารกองทุนเพื่อพิจารณาอนุมัติแล้วแจ้งผลให้สมาคมทราบโดยไม่ชักช้า

หมวด๒

การกำกับดูแลและตรวจสอบการใช้จ่ายเงินที่ได้รับจากกองทุน

 ข้อ๑๒ให้สมาคมสภาและองค์การคนพิการแต่ละประเภทรายงานผลการปฏิบัติงานและรายงานการใช้จ่ายเงินที่ได้รับการสนับสนุนจากกองทุนภายในสามสิบวันนับแต่วันสิ้นเดือนมีนาคมและวันสิ้นเดือนกันยายนของทุกปีทั้งนี้ ตามแบบที่ผู้อำนวยการกำหนด

 ข้อ๑๓ให้ผู้มีอำนาจทำการแทนสมาคมสภาและองค์การคนพิการแต่ละประเภทแต่งตั้งผู้สอบบัญชีรับอนุญาตซึ่งมิใช่ผู้มีหน้าที่เกี่ยวข้อใดๆในสมาคมนั้นเป็นผู้สอบบัญชีและการเงินทั้งหมดที่ใช้จ่ายเงินตามแผนงานค่าใช้จ่ายภายในสามสิบวันนับตั้งแต่วันแรกที่ได้เงินสนับสนุนและแจ้งชื่อพร้อมหนังสือยืนยันของผู้สอบบัญชีรับอนุญาตให้ผู้อำนวยการทราบด้วย

 ข้อ๑๔ให้สมาคมสภาและองค์การคนพิการแต่ละประเภทส่งรายงานการเงินและรายงานของผู้สอบบัญชีรับอนุญาตพร้อมหลักฐานการใช้จ่ายเงินต่อผู้อำนวยการภายในหกสิบวันนับแต่วันสิ้นสุดแผนงานค่าใช้จ่ายหรือวันที่ได้รับแจ้งให้ยุติการดำเนินแผนงานค่าใช้จ่าย

 ข้อ๑๕ให้ผู้อำนวยการหรือผู้ซึ่งได้มอบหมายมีอำนาจหน้าที่ในการกำกับดูแลและตรวจสอบการดำเนินงานของสมาคมสภาและองค์การคนพิการแต่ละประเภทดังต่อไปนี้

 (๑) ให้คำปรึกษาแนะนำถึงหลักเกณฑ์และวิธีการดำเนินงานขององค์การที่ถูกต้องและสอดคล้องกับกฎหมายว่าด้วยการส่งเสริมและพัฒนาคุณภาพชีวิตคนพิการและกฎหมายอื่นที่เกี่ยวข้อง

 (๒) มีหนังสือแจ้งให้สมาคมสภาและองค์การคนพิการแต่ละประเภทชี้แจงข้อเท็จจริงหรือความเห็นในการปฏิบัติงานหรือส่งผู้แทนมาชี้แจงให้ถ้อยคำหรือส่งเอกสารหรือพยานหลักฐานอื่นมาประกอบการพิจารณาภายในระยะเวลาที่กำหนด

 (๓) มีหนังสือแจ้งให้บุคคลที่เกี่ยวข้องมาชี้แจงข้อเท็จจริงให้ถ้อยคำหรือส่งวัตถุเอกสารหรือพยานเอกสารหรือพยานหลักฐานอื่นประกอบการพิจารณา รวมทั้งยินยอมให้ตรวจสอบและให้คำแนะนำเกี่ยวกับงานการเงินการบัญชี และการพัสดุในส่วนที่ได้รับการอุดหนุนจากกองทุน

 ในการปฏิบัติหน้าที่ตามวรรคหนึ่งให้สมาคมสภาและองค์การคนพิการแต่ละประเภทหรือบุคคลซึ่งเกี่ยวข้องอำนวยความสะดวกตามสมควร

 ข้อ๑๖ให้สมาคมสภาและองค์การคนพิการแต่ละประเภทเก็บรักษาเอกสารหลักฐานเกี่ยวกับการรับจ่ายเงินที่ได้รับการสนับสนุนจากกองทุนไว้ไม่น้อยกว่าห้าปี

 ข้อ ๑๗ เมื่อปรากฎข้อเท็จจริงว่าสมาคมสภาและองค์การคนพิการแต่ละประเภทแห่งใดมิได้ดำเนินการให้เป็นไปตามหมวดนี้ ให้สำนักงานพิจารณาระงับการจ่ายเงินจากกองทุนไว้ก่อนจนกว่าจะได้มีการแก้ไขให้เป็นไปตามระเบียบนี้

 ข้อ ๑๘ กรณีมีการเลิกหรือถูกเพิกถอนการเป็นสมาคมสภาและองค์การคนพิการแต่ละประเภทแห่งใด ให้ทรัพย์สินที่เหลืออยู่ซึ่งเกิดจากการใช้จ่ายจากเงินกองทุนตกเป็นของกองทุน เว้นแต่ได้มีจัดตั้งขึ้นใหม่ภายใต้เงื่อนไขและระยะเวลาที่คณะอนุกรรมการบริหารกองทุนกำหนด

 ข้อ๑๙วิธีการปฏิบัติอื่นใดที่ไม่ได้กำหนดไว้ในระเบียบนี้ให้ปฏิบัติตามระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติที่เกี่ยวข้องและในกรณีไม่มีระเบียบใดกำหนดไว้ให้นำระเบียบของทางราชการว่าด้วยการนั้นมาใช้บังคับโดยอนุโลม

ประกาศ ณ วันที่พ.ศ. ....

 (นางสาวยิ่งลักษณ์ ชินวัตร)

 นายกรัฐมนตรี

 ประธานกรรมการส่งเสริมและพัฒนาคุณภาพชีวิตคนพิการแห่งชาติ